חוק הנוער (שפיטה, ענישה ודרכי טיפול) (תיקון מס' 20), התשע"ו-2015
הצעת חוק ממשלתית, הכנסת ה-20
פורסם: ספר החוקים, חוברת 2506, עמ' 11, 2015-11-05T00:00:00+02:00
חוק הנוער (שפיטה, ענישה ודרכי טיפול) (תיקון מס' 20), התשע"ו– 2015, קובע כי לבית המשפט הסמכות להטיל על הורי קטין שהורשע, בנוסף לעונש שנגזר על הקטין, קנס, הוצאות משפט, או התחייבות בדבר התנהגותו של הקטין, הכל אם מצא כי קיימות נסיבות המצדיקות לעשות כן ועד סכום של 10,000 שקלים חדשים. נקבע שלהורה הקטין תהיה הזדמנות נאותה להשמיע את טענותיו בטרם יחליט בית המשפט בעניינו. הובהר בחוק שהטלת החיובים כאמור על ההורים, לא תהווה הטלת אחריות פלילית עליהם.
עד התיקון האמור לחוק, לבית המשפט הייתה הסמכות להטיל על הורי הקטין את החיובים האמורים, רק במסגרת דרכי טיפול שנקבעו לקטין, שהוכח שביצע את העבירה אך לא הורשע.